C 132/146
FI
Euroopan unionin virallinen lehti
24.3.2022
Torstai 7. lokakuuta 2021
82. kehottaa jäsenvaltioita vaihtamaan tietoa ja hyviä käytäntöjä, jotka koskevat erityisesti siirtymistä laitoshoidosta itsenäiseen elämään, esteettömien ja kohtuuhintaisten asuntojen tarjoamista vammaisille henkilöille sekä osallisuutta yhteisössä; 83. kehottaa komissiota ja jäsenvaltioita tehostamaan pyrkimyksiään kuroa umpeen sitkeä ero vammaisten henkilöiden työllisyydessä ja edistää vammaisten henkilöiden pääsyä laadukkaisiin ja kestäviin työpaikkoihin; pitää tässä yhteydessä myönteisenä Euroopan sosiaalisten oikeuksien pilarin toimintasuunnitelmassa esitettyä komission ehdotusta sisällyttää vammaisten työllisyysero osaksi tarkistettua sosiaali-indikaattoreiden tulostaulua; 84. kehottaa jäsenvaltioita panemaan kaikilta osin täytäntöön neuvoston direktiivin 2000/78/EY; kehottaa jäsenvaltioita kehittämään vammaisten henkilöiden työllistymismahdollisuuksia parantamalla direktiivin ja erityisesti kohtuullisia mukautuksia koskevan 5 artiklan täytäntöönpanoa sekä investoimalla EU-varoja ja elpymis- ja palautumistukivälineen rahoitusta vammaisille henkilöille tarkoitettuun koulutukseen ja työpaikkojen luomiseen; 85. korostaa, että työnhakijoiden ja työpaikkojen yhteensovittamisella, ammatillisella profiloinnilla, samanaikaisella työskentelyllä ja koulutuksella, työssä tapahtuvan perehdytyksen ja koulutuksen tukemisella sekä urakehitysmahdolli­ suuksilla on merkittävä rooli autettaessa vammaisia henkilöitä hankkimaan ja säilyttämään palkkatyö; 86. kehottaa jäsenvaltioita varmistamaan, että työmarkkinat ja työympäristöt ovat vammaisille henkilöille avoimia, osallistavia ja esteettömiä, tukemaan työllisyyspalveluja, tiedottamaan osallistavista työllistämiskäytännöistä, ottamaan käyttöön asianmukaisia kannustimia ja tukitoimia yrityksille, erityisesti mikroyrityksille sekä pienille ja keskisuurille yrityksille, jotka työllistävät ja kouluttavat vammaisia henkilöitä, ja varmistamaan, että yleiset itsensä työllistämisen järjestelmät ovat esteettömiä ja tukevat vammaisia henkilöitä; 87. kehottaa jäsenvaltioita tukemaan työpaikkojen mukauttamista ja toteuttamaan toimenpiteitä työterveyden ja -turvallisuuden parantamiseksi; kehottaa komissiota kiinnittämään EU:n tulevassa työterveyden ja -turvallisuuden strategiakehyksessä erityistä huomiota vammaisiin työntekijöihin ja asettamaan kunnianhimoisia tavoitteita; 88. kehottaa unionin toimielimiä ja jäsenvaltioita ottamaan työpaikoilla käyttöön vammaisten henkilöiden kiintiöt osallistavien työpaikkojen edistämiseksi;
Julkiset hankinnat ja EU:n varat 89. muistuttaa, että jäsenvaltioiden julkiset hankintamenettelyt on toteutettava ja saatettava päätökseen tavalla, jossa kunnioitetaan kaikin puolin edunsaajien, myös vammaisten henkilöiden, perusoikeuksia; huomauttaa, että jäsenvaltioiden on noudatettava vammaisyleissopimusta pannessaan täytäntöön julkisia hankintoja koskevaa lainsäädäntöä erityisesti viestintävälineiden valinnan, teknisten eritelmien, hankintasopimuksen tekoperusteiden ja hankintasopimuksen toteutta­ misehtojen osalta; 90. muistuttaa, että julkisten palvelujen hyvä rakenne etenkin terveydenhuollon ja koulutuksen aloilla on oleellisen tärkeää, jotta voidaan varmistaa vammaisten henkilöiden yhdenvertainen kohtelu heidän taloudellisesta tilanteestaan riippumatta; kehottaa jäsenvaltioita käyttämään EU:n varoja parantaakseen näitä palveluja ja niihin liittyviä infra­ struktuureja aloitteiden REACT EU ja Next Generation EU hengessä; 91. kehottaa komissiota ja jäsenvaltioita sisällyttämään Euroopan rakenne- ja investointirahastoja koskevien kumppanuussopimusten lopulliseen sisältöön ja näiden rahastojen ohjelmiin tavoitteita ja lähestymistapoja vammaisten henkilöiden elinolojen parantamiseksi kunnioittaen samalla esteettömyyden ja saavutettavuuden sekä syrjimättömyyden periaatteita ja investoimalla yhtäläisiin mahdollisuuksiin ja vammaisten henkilöiden osallistumiseen kaikilla elämänaloilla, myös tukemalla siirtymistä laitoshoidosta yhteisölliseen asumiseen; pyytää komissiota seuraamaan tiiviisti EU:n varojen käyttöä vammaisyleissopimuksen mukaisesti; korostaa tarvetta lähentää vaiheittain esteettömyyden ja saavutettavuuden, osallistumisen ja yhteisöperustaisen elämisen määritelmiä keinona tehostaa jäsenvaltioiden keskinäistä yhteenkuuluvuutta; 92. kehottaa jäsenvaltioita hyödyntämään asiaankuuluvien EU:n rahastojen tarjoamia mahdollisuuksia työpaikkojen luomiseksi ja koulutuksen järjestämiseksi vammaisille henkilöille, tarjoamaan takeet ja tukea julkisten tilojen ja infrastruktuurien täydelle esteettömyydelle sekä varmistamaan, että EU:n rahoittamat toimet saavuttavat vammaiset henkilöt; pitää valitettavana, että EU:n varoja käytetään monessa jäsenvaltiossa edelleen vammaisille henkilöille tarkoitettujen uusien erillisten tilojen rakentamiseen;